CELEX: C2006/048/78
Language: el
Date: 2006-02-25 00:00:00
Title: Υπόθεση T-445/05: Προσφυγή της  19ης Δεκεμβρίου 2005  — Associazione italiana del risparmio gestito και Fineco Asset Management κατά Επιτροπής

25.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 48/41
            
         Προσφυγή της 19ης Δεκεμβρίου 2005 — Associazione italiana del risparmio gestito και Fineco Asset Management κατά Επιτροπής
   (Υπόθεση T-445/05)
   (2006/C 48/78)
   Γλώσσα διαδικασίας: η ιταλική
   Διάδικοι
   
      Προσφεύγουσες: Associazione italiana del risparmio gestito και Fineco Asset Management S.p.A. (Ιταλία) [εκπρόσωποι: Gabriele Escalar και Giuseppe Maria Cipolla, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   
               —
            
            
               ακύρωση της αποφάσεως C (2005) 3302 της Επιτροπής των ΕΚ, της 6ης Σεπτεμβρίου 2005, και περάτωση της διαδικασίας C-19/2004 (ex NN 163/03).
            
         
               —
            
            
               καταδίκη της καθής στα δικαστικά έξοδα.
            
         Λόγοι και κύρια επιχειρήματα
   Η υπό κρίση προσφυγή στρέφεται κατά της αποφάσεως η οποία αποτελεί αντικείμενο της υποθέσεως T-424/05, Ιταλική Δημοκρατία κατά Επιτροπής (1).
   Προς στήριξη των επιχειρημάτων τους, οι προσφεύγουσες προβάλλουν:
   
               —
            
            
               Έλλειψη σαφηνείας και αντιφατικότητα της προσβαλλόμενης αποφάσεως ως εκ του ότι αναφέρεται, πρώτον, στην ύπαρξη επιλεκτικού οικονομικού πλεονεκτήματος, στο μέτρο που από το γράμμα της είναι αδύνατο να γίνει αντιληπτό ποιο είναι το οικονομικό πλεονέκτημα που παρέχουν τα επίδικα φορολογικά μέτρα και ποιοι είναι ακολούθως οι δικαιούχοι. Δεύτερον, και η αιτιολογία της αποφάσεως πρέπει να θεωρηθεί ως ανεπαρκής υπό την έννοια ότι αφορά την συνδρομή τυχόν στρεβλώσεως του ανταγωνισμού κατά τρόπον ώστε να θίγονται οι ενδοκοινοτικές συναλλαγές.
            
         
               —
            
            
               Παράβαση του άρθρου 87, παράγραφος 1, της Συνθήκης ΕΚ, ως εκ του ότι η έκπτωση του φόρου που εφαρμόζεται επί των εισοδημάτων των οργανισμών συλλογικής επενδύσεως σε κινητές αξίες (ΟΣΕΚΑ), εξειδικευμένων σε μετοχές εταιριών χαμηλής και μέσης κεφαλαιοποιήσεως (ΕΜΕΧΜΚ), δεν σημαίνει κρατική ενίσχυση. Ειδικότερα, διατυπώνεται συναφώς ο ισχυρισμός ότι η μείωση του επίδικου φόρου εμπεριέχει οικονομικό πλεονέκτημα για όλους τους επωφελούμενους αυτής ενδιαφερομένους, χωρίς να χαρακτηρίζεται ως επιλεκτική για τους οργανισμούς διαχειρίσεως. Συγκεκριμένα, όλες οι ιταλικές και κοινοτικές εταιρίες διαχειρίσεως της αποταμιεύσεως (ΕΔΑ) είναι σε θέση να διαχειρίζονται τους ΟΣΕΚΑ που είναι εξειδικευμένοι σε μετοχές εταιριών χαμηλής και μέσης κεφαλαιοποιήσεως και όλες οι ιταλικές και κοινοτικές SICAV (εταιρίες διαχειρίσεως αμοιβαίων κεφαλαίων) είναι σε θέση να αναλάβουν το έργο των SICAV που είναι εξειδικευμένες σε μετοχές εταιριών χαμηλής και μέσης κεφαλαιοποιήσεως. Εξάλλου, ακόμη και αν τα επίδικα μέτρα είχαν ως συνέπεια την παροχή οικονομικού πλεονεκτήματος υπέρ των ΟΣΕΚΑ, σε καμία περίπτωση δεν σήμαιναν κρατική ενίσχυση, δοθέντος ότι τα επενδυτικά κεφάλαια συνίστανται σε περιουσιακά σύνολα στερούμενα υποκειμενικής αυτοτελείας, χωρίς ίδια όργανα διοικήσεως, ούτε επιδιώκουν οικονομικούς σκοπούς, εφόσον στερούνται οργάνων εκφραζόντων σχετικώς ιδία βούληση. Τέλος, τα επίδικα φορολογικά μέτρα δεν επάγονται οικονομικά πλεονεκτήματα επιλεκτικής φύσεως για τους ίδιους τους οργανισμούς που είναι εξειδικευμένοι σε μετοχές εταιριών χαμηλής και μέσης κεφαλαιοποιήσεως.
            
         Επικουρικώς, οι προσφεύγουσες προβάλλουν ότι:
   
               —
            
            
               Τα επίδικα φορολογικά μέτρα πρέπει να θεωρηθούν ως συμβατά προς την κοινή αγορά, δυνάμει του άρθρου 87, παράγραφος 2, στοιχείο α', της Συνθήκης, και
            
         
               —
            
            
               η προσβαλλόμενη απόφαση παραβιάζει το άρθρο 14 του κανονισμού 659/1999 του Συμβουλίου, της 22ας Μαρτίου 1999, ως εκ του ότι εντέλλεται την ανάκτηση των ενισχύσεων από τα υπό εταιρική μορφή επενδυτικά όργανα και από τις επιχειρήσεις που διαχειρίζονται τα συσταθέντα συμβατικώς επενδυτικά όργανα.
            
         
      (1)  Μη δημοσιευθείσα ακόμη στην Επίσημη Εφημερίδα.